# Índex de preus de consum

L'Índex de preus de consum (IPC) és un índex de preus que recull i compara els preus d'un conjunt de béns i serveis o productes de consum. Els productes emprats es determinen en funció de l'enquesta contínua de pressupostos familiars, conjunt de productes o serveis que adquireix o utilitza regularment una determinada quantitat de consumidors, i la variació del preu de cadascun respecte a la mostra anterior.
L'IPC ha de ser:
* Representatiu (englobant la quantitat més gran de població possible).
* Comparable (tant temporalment com espacialment, és a dir, amb altres IPC estrangers).
* Confiable.
* Precís.
* Congruent (amb altres estadístiques del mateix país i amb els IPC d'altres països de la regió).
* Útil.
* Oportú (que la seva data de publicació no es demori)
Quan es dissenya, s'estableixen unes directrius, de manera que qualsevol decisió que s'adopti, a l'hora d'establir la mostra i el contingut metodològic, ha d'anar dirigida a aconseguir el seu objectiu.
Aquesta anàlisi serveix per determinar si l'economia d'un país determinat és inflacionista (pugen els preus) o deflacionista (baixen els preus) i en quin grau.
El període base és aquell per al que la mitjana aritmètica dels índexs mensuals es fa igual a 100. A 2023, per a Espanya l'any base és el 2021, mentre que l'any 2015 és el període base del sistema que es fa servir a la Unió Europea, l'Índex de preus de consum harmonitzat. Així, tots els índexs que es van calculant posteriorment es refereixen a aquest any.

## Utilitat de l'IPC

Mesura l'evolució dels preus de béns i serveis representatius de les despeses de consum de les llars d'una regió, utilitzant-lo com:
* Indicador de la inflació (tot i que l'IPC no inclou els preus dels consums intermedis de les empreses ni els dels béns exportats).
* Deflactor dels Comptes Nacionals (també Comptabilitat Nacional) i d'altres estadístiques.
* Estimador del cost de vida (tenint en compte que l'IPC no és un índex específic del cost de la vida perquè té grans diferències amb aquest).
* I per actualitzar deutes o imports judicials.
També serveix per avaluar l'increment en els costos. En els primers cinc anys d'un contracte de lloguer, és l'índex pel qual s'actualitza anualment el contracte de lloguer.

## Evolució de l'IPC anual a Catalunya, Illes Balears i País Valencià

D'acord amb les dades de l'Institut d'Estadística d'Espanya, la sèrie temporal disponible és des de l'any 2002. Les xifres indiquen percentatges d'increment.
Variació internanual de l'IPC a desembre de cada any :
| | 2023 | 2022 | 2021 | 2020 | 2019 | 2018 | 2017 | 2016 | 2015 | 2014 | 2013 | 2012 | 2011 | 2010 | 2009 | 2008 | 2007 | 2006 | 2005 | 2004 | 2003 | 2002 |
| Illes Balears | 3,3 | 5,5 | 6,5 | -0,4 | 1 | 0,7 | 1,3 | 1,6 | 0,3 | -0,8 | 0,5 | 3,1 | 2,3 | 2,7 | 0,8 | 1,3 | 3,9 | 2,8 | 3,5 | 3 | 2,3 | 4,5 |
| Catalunya | 3,2 | 5,2 | 6,1 | -0,6 | 0,9 | 1,4 | 1,2 | 1,9 | 0,3 | -0,7 | 0,2 | 3,6 | 2,5 | 3 | 1,2 | 1,6 | 4,3 | 2,8 | 4,3 | 3,6 | 3,1 | 4,3 |
| País Valencià | 3,3 | 5,5 | 6,8 | -0,5 | 0,7 | 1,1 | 1,1 | 1,3 | 0,2 | -1,2 | 0,2 | 3 | 2,1 | 2,9 | 0,8 | 1,5 | 4,3 | 2,6 | 3,5 | 3,4 | 2,4 | 4,1 |
IPC acumulat entre 2002 i 2023 :
| Illes Balears | 55,9 |
| Catalunya | 62,1 |
| País Valencià | 55,3 |
| Mitjana estatal | 56,5 |

## Referències

* ↑ «Índice de Precios de Consumo (IPC). Índice de Precios de Consumo Armonizado (IPCA). Marzo 2024» (en castellà). INE, 12-04-2024. [Consulta: 4 maig 2024].
* ↑ Institut Català del Sòl. Generalitat de Catalunya. . Institut Català del Sòl. Generalitat de Catalunya, 2012 [Consulta: 24 novembre 2012].
* ↑ «Índices por comunidades autónomas: general y de grupos ECOICOP(50913)» (en castellà). INE. [Consulta: 30 desembre 2022].
* ↑ «Cálculo de variaciones del Indice de Precios de Consumo» (en castellà). INE. [Consulta: 30 desembre 2022].
* IDESCAT: https://www.idescat.cat/pub/?id=aec&n=381&m=m
* «Què és l'índex de preus de consum (IPC)?». Quèquicom, 26-07-2017.